No hi ha bany segur sense vigilància
17 de Julio de 2024

Carcaixent

Perquè hi haja un ofegament només calen quaranta segons. Per això, vigilar i actuar a temps és crucial. Els serveis d’emergències sanitàries han fet simulacres per tal de mostrar com actuen davant d’un banyista en perill. D'esta manera, la Conselleria de Sanitat ha volgut presentar la campanya per a previndre els ofegaments este estiu, amb el lema: "No hi ha bany segur sense vigilància". El conseller de Sanitat, Marciano Gómez, ha recalcat la importància de “previndre estes situacions” i ha destacat que, per a fer-ho, és indispensable “vigilar els xiquets i les xiquetes i no prendre el bany a soles”.

Així, la campanya posa el focus d’atenció en els menors, sobretot de quatre anys, que suposen el col·lectiu amb més risc de patir un accident aquàtic. A més, recomana evitar banyar-se sol perquè, com ha recordat el conseller, “per cada xiquet hi ha quatre adults”.

Així mateix, la campanya recorda a la població adulta que és important banyar-se sempre en companyia, ja que si es produïx un incident algú pot socórrer o avisar al 112 si és necessari. A més, s’ha de tindre en compte que després d’un simple mareig és suficient per a ofegar-se en tan sols 40 centímetres de profunditat. En cas d’un incident aquàtic, el millor és telefonar a l'1·1·2.

D’altra banda, entre les recomanacions bàsiques que els i les banyistes han de seguir quan estiguen en piscines, platges o altres espais naturals, cal destacar l’elecció de llocs segurs per al bany, que compten amb serveis de socorrisme i seguir les indicacions que s’efectuen a cada moment. Respectar el significat de les banderes a la platja, tindre precaució amb l’ús de matalassets i flotadors per a evitar l’arrossegament dels corrents, són uns altres dels consells imprescindibles per a un bany segur.

Per això, la Conselleria ha previst tres unitats més del SAMU per a este estiu a la costa valenciana. L'actuació dels serveis d'emergències és crucial i la millor prevenció és la vigilància.

CONSELLS PER A PREVINDRE ELS OFEGAMENTS:

Evita el bany en solitari, si t'ocorre un incident algú podrà auxiliar-te i telefonar al 112.

Complix sempre les normes de seguretat.

Els xiquets i les xiquetes han de banyar-se sempre sota la supervisió d'una persona adulta.

És fonamental que sàpies nadar i si no usa jupetí homologat, en lloc de manguets o flotadors.

No jugues a aguantar la respiració davall de l'aigua.

Acudix a la platja o piscina en horari amb socorrista.

Si no et trobes bé, evita banyar-te.

Assegura't de la profunditat del lloc de bany.

Per a evitar els canvis de temperatura bruscos, entra en l'aigua a poc a poc i banya't abans.

No et banyes immediatament havent dinat i evita els menjars copiosos, l'alcohol o fàrmacs que et donen son o limiten els teus reflexos.

Beu sovint aigua si fa molta calor.

Evita l'exposició prolongada al sol.

Banyar-se de nit és molt perillós: si t'ocorreguera alguna cosa, ningú podria veure't.

No sobreestimes la teua condició física, ni la teua capacitat per a nadar.

COM ACTUAR DAVANT UNA SITUACIÓ D'EMERGÈNCIA:

Si veus que algú està en perill, alerta al socorrista i/o avisa al 112. Encara que no tingues cobertura o saldo, el teu telèfon et permet fer eixa telefonada.

En la Comunitat Valenciana la teua crida la rep un teleoperador/a del 112CV i transfereix l'avís al Centre d'Informació i Coordinació d'Urgències. Res més rebre la teua alerta es mobilitza el recurs sanitari més apropiat per a la intervenció. Et demanaran que el telèfon des del qual has telefonat estiga lliure, perquè és possible que et tornen a cridar per preguntar-te més dades necessàries, però l'ajuda ja està en camí; com per exemple: ubicació d'on et trobes, si respira o no, símptomes que presenta...

Més informació al següent ellaç: https://ses.san.gva.es/ca/inici/-/asset\_publisher/NcwDCJp2kACk/content/prevenir-ahogamientos-1